Predkladacia správa

	Dňa 13.10.2004 bola vo vláde SR prerokovaná a schválená “Správa o zverejnení údajov katastra nehnuteľností na internete“ Zároveň vláda SR uznesením č. 971 zo dňa 13.10.2004  uložila predsedníčke Úradu geodézie, kartografie a katastra Slovenskej republiky predložiť na rokovanie vlády SR do 15.11.2004 materiál “Informácia o zámeroch katastra v oblasti dodržiavania zákonných lehôt a využívania internetu v roku 2005”.

Predložená informácia rozoberá príčiny nedodržiavania zákonných lehôt z hľadiská vonkajších vplyvov, ktoré v zásade nemôžeme z pozície organizácie ovplyvniť a vnútorných vplyvov ku ktorým sú navrhnuté zámery, ktoré budú realizované v roku 2005. 

Z vonkajších faktorov je to najmä nárast počtu podaní na vklad a počtu došlých listín na zápis do katastra nehnuteľností,  nekvalita predkladaných návrhov na vklad a úroveň kvality katastrálneho operátu. Ďalej je to nedostatočné personálne obsadenie, materiálne zabezpečenie a vybavenosť správ katastra. Nepriaznivý vplyv na činnosť katastra má aj prijímanie zákonov, ktoré majú priamy dopad na správy katastra bez adekvátnych finančných zdrojov.

	Zámery Úradu geodézie, kartografie a katastra Slovenskej republiky orientované na plnenie úloh na úseku katastra nehnuteľností v zákonných lehotách sa po prvý raz, na základe vládneho návrhu zákona o štátnom rozpočte na rok 2005 orientujú na systémové opatrenia, ktoré sú zabezpečené aj po finančnej stránke. Je to najmä  personálne posilnenie správ katastra o 50 zamestnancov. To sa prejaví v odbremenení riaditeľov správ katastra od výkonnej činnosti a tým sa zlepší organizácia práce na správach katastra. Medzi hlavné zámery riešenia neúnosnej situácie pri riešení sklzov v Bratislave patrí umiestnenie Správy katastra pre hlavné mesto Slovenskej republiky Bratislavu, ktorá bola zriadená účinnosťou od 15.4.2004 s územnou pôsobnosťou okresov Bratislava I-V, do jednej budovy a tým zlepšenie organizácie práce a služieb pre občanov. V roku 2005 bude riešený styk s verejnosťou tak, aby záujemcovia o informácie z katastra získali všetky potrebné informácie na jednom mieste v tzv.  "stránkovej miestnosti". 

Využívanie internetu v roku 2005 je podmienené funkčnosťou informačno-komunikačnej infraštruktúry Informačného systému katastra nehnuteľností. V rámci vládneho návrhu zákona o štátnom rozpočte na rok 2005 bude  zabezpečená prevádzka Virtuálnej počítačovej siete a prevádzka katastrálneho portálu. Do rutinnej prevádzky bude zavedená  týždenná aktualizácia údajov katastra nehnuteľností.  Na katastrálnom portáli bude bezplatne sprístupnená aplikácia, ktorá bude obsahovať katastrálne konanie pomocou ktorej si bude môcť každý zistiť (podľa čísla podania) stav svojho podania, ktoré realizuje príslušná správa katastra. 

Informácia o zámeroch katastra v oblasti dodržiavania zákonných lehôt a využívania internetu v roku 2005 nemá v roku 2004 finančný a ekonomický vplyv na finančné prostriedky štátneho rozpočtu. Predložená informácia nebola predmetom medzirezortného pripomienkového konania.